Document ID: 32017D0865

Reference:
20.5.2017
RO
Jurnalul Oficial al Uniunii Europene
L 131/11
DECIZIA (UE) 2017/865 A CONSILIULUI
din 11 mai 2017
privind semnarea, în numele Uniunii Europene, a Convenției Consiliului Europei privind prevenirea și combaterea violenței împotriva femeilor și a violenței domestice, în ceea ce privește aspectele legate de cooperarea judiciară în materie penală
CONSILIUL UNIUNII EUROPENE,
având în vedere Tratatul privind funcționarea Uniunii Europene, în special articolul 82 alineatul (2) și articolul 83 alineatul (1), coroborate cu articolul 218 alineatul (5),
având în vedere propunerea Comisiei Europene,
întrucât:
(1)
Uniunea a participat, în calitate de observator, alături de statele membre, la negocierile referitoare la Convenția Consiliului Europei privind prevenirea și combaterea violenței împotriva femeilor și a violenței domestice (denumită în continuare „convenția”), care a fost adoptată de Comitetul de Miniștri al Consiliului Europei la 7 aprilie 2011. Convenția a fost deschisă spre semnare la 11 mai 2011.
(2)
În conformitate cu articolul 75 din convenție, aceasta este deschisă pentru semnarea de către Uniune.
(3)
Convenția creează un cadru legal cuprinzător și multidimensional de protejare a femeilor împotriva tuturor formelor de violență. Acesta are drept scop prevenirea, urmărirea penală și eliminarea violenței împotriva femeilor și a fetelor și a violenței domestice. Convenția prevede o gamă largă de măsuri, de la colectarea datelor și sensibilizare la măsuri juridice privind incriminarea a diferite forme de violență împotriva femeilor. Aceasta include măsuri de protecție a victimelor și furnizarea de servicii de sprijin și abordează problema violenței de gen în contextul azilului și migrației. Convenția instituie un mecanism de monitorizare specific care le permite părților să asigure punerea în aplicare eficace a dispozițiilor sale.
(4)
Semnarea convenției în numele Uniunii va contribui la realizarea egalității între femei și bărbați în toate domeniile, ceea ce constituie un obiectiv fundamental și o valoare fundamentală a Uniunii care trebuie respectate în toate activitățile sale în conformitate cu articolele 2 și 3 din Tratatul privind Uniunea Europeană (TUE), cu articolul 8 din Tratatul privind funcționarea Uniunii Europene (TFUE) și cu articolul 23 din Carta drepturilor fundamentale a Uniunii Europene. Violența împotriva femeilor este o încălcare a drepturilor omului și o formă extremă de discriminare, înrădăcinată în inegalitățile dintre femei și bărbați, care contribuie la menținerea și amplificarea acestor inegalități. Angajându-se să pună în aplicare convenția, Uniunea își confirmă angajamentul de a combate violența împotriva femeilor pe teritoriul său și la nivel mondial și își consolidează acțiunea politică actuală și cadrul juridic substanțial existent în domeniul dreptului de procedură penală care prezintă o relevanță deosebită pentru femei și fete.
(5)
Atât Uniunea, cât și statele sale membre au competențe în domeniile reglementate de convenție.
(6)
Convenția ar trebui semnată în numele Uniunii, în ceea ce privește aspectele care intră în domeniul de competență al Uniunii, în măsura în care este posibil ca convenția să aducă atingere normelor comune sau să modifice domeniul de aplicare al acestora. Acest lucru se aplică, în special, în ceea ce privește anumite dispoziții ale convenției privind cooperarea judiciară în materie penală și dispozițiile convenției privind azilul și principiul nereturnării. Statele membre își păstrează competența în măsura în care convenția nu aduce atingere normelor comune sau modifică domeniul de aplicare al acestora
(7)
Uniunea are, de asemenea, competență exclusivă în ceea ce privește acceptarea obligațiilor prevăzute în convenție în legătură cu propriile instituții și propria administrație publică.
(8)
Întrucât competența Uniunii și competențele statelor membre sunt interdependente, Uniunea ar trebui să devină parte la convenție alături de statele sale membre, pentru ca împreună să își îndeplinească obligațiile stabilite prin convenție și să își exercite drepturile care le sunt conferite, în mod coerent.
(9)
Prezenta decizie se referă la dispozițiile convenției privind cooperarea judiciară în materie penală, în măsura în care este posibil ca acestea să aducă atingere normelor comune sau să modifice domeniul de aplicare al acestora. Decizia nu se referă la articolele 60 și 61 din convenție, acestea fiind abordate printr-o decizie de semnare separată a Consiliului care va fi adoptată în paralel cu prezenta decizie.
(10)
Regatul Unit și Irlanda au obligații în temeiul Directivelor 2011/36/UE (1) și 2011/93/UE (2) ale Parlamentului European și ale Consiliului și, în consecință, iau parte la adoptarea prezentei decizii.
(11)
În conformitate cu articolele 1 și 2 din Protocolul nr. 22 privind poziția Danemarcei, anexat la TUE și la TFUE, Danemarca nu participă la adoptarea prezentei decizii, nu are obligații în temeiul acesteia și nu face obiectul aplicării sale.
(12)
Convenția ar trebui semnată,
ADOPTĂ PREZENTA DECIZIE:
Articolul 1
Semnarea, în numele Uniunii Europene, a Convenției Consiliului Europei privind prevenirea și combaterea violenței împotriva femeilor și a violenței domestice, în ceea ce privește aspectele legate de cooperarea judiciară în materie penală, se autorizează sub rezerva încheierii convenției menționate (3).
Articolul 2
Președintele Consiliului este autorizat să desemneze persoana împuternicită sau persoanele împuternicite să semneze convenția în numele Uniunii.
Articolul 3
Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.
Adoptată la Bruxelles, 11 mai 2017.
Pentru Consiliu
Președintele
R. GALDES
(1)  Directiva 2011/36/UE a Parlamentului European și a Consiliului din 5 aprilie 2011 privind prevenirea și combaterea traficului de persoane și protejarea victimelor acestuia, precum și de înlocuire a Deciziei-cadru 2002/629/JAI a Consiliului (JO L 101, 15.4.2011, p. 1).
(2)  Directiva 2011/93/UE a Parlamentului European și a Consiliului din 13 decembrie 2011 privind combaterea abuzului sexual asupra copiilor, a exploatării sexuale a copiilor și a pornografiei infantile și de înlocuire a Deciziei-cadru 2004/68/JAI a Consiliului (JO L 335, 17.12.2011, p. 1).
(3)  Textul convenției va fi publicat împreună cu decizia de încheiere.

Summary:
Aderarea UE la Convenția de la Istanbul
Aderarea UE la Convenția de la Istanbul
 
SINTEZĂ PRIVIND:
Decizia (UE) 2017/865 - semnarea, în numele UE, a Convenției Consiliului Europei privind violența împotriva femeilor, în ceea ce privește cooperarea în materie de justiție penală
Decizia (UE) 2017/866 - semnarea, în numele UE, a Convenției Consiliului Europei privind violența împotriva femeilor, în ceea ce privește azilul și nereturnarea
CARE ESTE ROLUL ACESTOR DECIZII?
Deciziile autorizează Uniunea Europeană (UE) să semneze Convenția Consiliului Europei privind prevenirea și combaterea violenței împotriva femeilor și a violenței domestice (Convenția de la Istanbul) în numele UE, în ceea ce privește aspectele care intră în domeniul său de competență. Acesta este un pas semnificativ pentru ca UE să participe - alături de statele membre ale UE - pe deplin la Convenția de la Istanbul.
ASPECTE-CHEIE
Convenția de la Istanbul se referă la aspecte care intră în sfera de competență a UE și a statelor sale membre.Prin urmare, UE ar trebui să devină parte semnatară a convenției alături de statele membre, pentru a putea, împreună, să îndeplinească în mod eficace obligațiile stabilite în convenție. Deciziile prevăd că convenția ar trebui semnată în numele UE, în ceea ce privește aspectele care intră în sfera sa de competență, în măsura în care este posibil ca convenția să aducă atingere normelor comune ale UE sau să modifice domeniul de aplicare al acestora. Astfel de competențe ale UE există în special în ceea ce privește normele convenției referitoare la cooperarea judiciară în materie penală și la azil și nereturnare (protecția unei persoane împotriva expulzării sau a obligației de a se întoarce într-o țară în care aceasta ar avea motive să se teamă de persecuție - una dintre componentele esențiale ale statutului de refugiat și ale dreptului la azil).
DE CÂND SE APLICĂ DECIZIILE?
Se aplică de la 9 iunie 2017.
CONTEXT
Convenția de la Istanbul este cel mai cuprinzător tratat internațional privind combaterea și prevenirea violenței împotriva femeilor* și a violenței domestice*. Convenția a fost prezentată și deschisă spre semnare în 2011 și este aplicată din august 2014. Aceasta este deschisă spre semnarea de către UE, care a participat la negocierea convenției în calitate de observator, alături de statele membre. Deciziile (UE) 2017/865 și (UE) 2017/866 ale Consiliului au fost adoptate în contextul declarării de către Comisia Europeană a anului 2017 drept an dedicat acțiunilor de combatere a violenței împotriva femeilor. Pentru informații suplimentare, consultați:Ziua internațională pentru eliminarea violenței împotriva femeilor - fișă informativă (Comisia Europeană).
TERMENI-CHEIE
Violență împotriva femeilor: potrivit definiției din Convenția de la Istanbul, acțiuni de violență de gen (adică violență îndreptată împotriva unei femei pentru că este femeie sau violență care afectează în mod disproporționat femeile) care rezultă în, sau care este probabil să rezulte în, vătămarea sau suferința fizică, sexuală, psihologică sau economică cauzată femeilor, inclusiv amenințările cu asemenea acțiuni, coerciția sau privarea arbitrară de libertate, indiferent dacă survin în public sau în viața privată.
Violență domestică: potrivit definiției din Convenția de la Istanbul, toate acțiunile de violență fizică, sexuală, psihologică sau economică, care survin în familie sau în unitatea domestică sau între foștii sau actualii soți sau parteneri, indiferent dacă agresorul împarte sau a împărțit același domiciliu cu victima.
DOCUMENTELE PRINCIPALE
Decizia (UE) 2017/865 a Consiliului din 11 mai 2017 privind semnarea, în numele Uniunii Europene, a Convenției Consiliului Europei privind prevenirea și combaterea violenței împotriva femeilor și a violenței domestice, în ceea ce privește aspectele legate de cooperarea judiciară în materie penală (JO L 131, 20.5.2017, pp. 11-12).
Decizia (UE) 2017/866 a Consiliului din 11 mai 2017 privind semnarea, în numele Uniunii Europene, a Convenției Consiliului Europei privind prevenirea și combaterea violenței împotriva femeilor și a violenței domestice, în ceea ce privește azilul și nereturnarea (JO L 131, 20.5.2017, pp. 13-14).
DOCUMENT CONEX
Convenția Consiliului Europei privind prevenirea și combaterea violenței împotriva femeilor și a violenței domestice (Convenția de la Istanbul), Strasbourg, 12 aprilie 2011.
Data ultimei actualizări: 03.02.2022